過南華
作者：孫漸
朝代：宋

paragraphs: 挾策自羽齡，周覽南華書。
茫然訪道志，欲駕將焉如。
朅來南華道，始識其故墟。
塵跡寄委蛻，萬事同蘧廬。
想其爲吏時，傲世樂有餘。
天地等毫末，軒冕同錙銖。
三公禮蓽戶，萬乘尊褐夫。
去古邈已遠，澆風日淪胥。
得喪嚇腐鼠，怒悅紛衆狙。
材否笑鶩雁，斷續傷鶴鳬。
釣臺已湮沒，漆城稱荒蕪。
恨不見斯人，逍遙與之俱。
還淳以反樸，撫俗歸黄虞。
神交付恍惚，日暮猶躊躇。